## El Consell col·labora amb Andalusia, Castella i Lleó, Extremadura, Galícia, Múrcia i Navarra en el foment de les competències digitals

*** Les set comunitats autònomes compartiran desenvolupaments tecnològics i recursos per a impulsar l’autodiagnòstic, la formació i la certificació d’estos coneixements
* El conveni s’estendrà fins a finals de 2027 i no comporta compromís de gasto per a les administracions firmants**

El Consell ha autoritzat la firma d’un conveni de col·laboració entre la Conselleria d’Innovació, Indústria, Comerç i Turisme i les seues homòlogues d’Andalusia, Castella i Lleó, Extremadura, Galícia, Múrcia i Navarra amb l’objectiu de fomentar les competències digitals de la societat a través de l’intercanvi de coneixements i experiències en este camp.

L’acord, que s’estendrà fins a finals de 2027 i no comporta compromís de gasto, preveu l’establiment de quatre espais de cooperació per a impulsar l’autodiagnòstic, la formació i la certificació de les competències digitals, així com per a promoure iniciatives de divulgació, científiques, pedagògiques i tecnològiques que contribuïsquen a sensibilitzar i adquirir coneixements en este àmbit.

Les set comunitats firmants, encara que l’acord està obert a l’adhesió d’altres autonomies, es comprometen així a coordinar-se per a compartir els recursos formatius, els sistemes o les plataformes de competències, i accedir-hi, que les parts aportaran en el marc del conveni, a més d’aplicar una metodologia que garantisca l’extensió de les bones pràctiques a estos territoris.

En este sentit, Andalusia i Navarra cediran a la resta de comunitats autònomes els drets d’ús del codi font de les respectives plataformes d’autodiagnòstic de competències digitals, així com la base de dades de preguntes necessària per a avaluar el nivell de les persones usuàries, mentres que Castella i Lleó farà el mateix amb el seu sistema de certificació.

L’objectiu, en qualsevol cas, és que totes les autonomies participants compartisquen els futurs desenvolupaments que es realitzen en estes plataformes i contribuïsquen a alimentar amb noves preguntes tant les ferramentes d’autodiagnòstic com les de certificació de competències digitals per a garantir més diversitat i aleatorietat en les proves.

Pel que fa a la formació, el conveni preveu la posada a disposició, durant la vigència del conveni, dels continguts de formació presencial i en línia en matèria de noves tecnologies i competències digitals, amb la finalitat d’evitar duplicitats i assegurar un augment de l’oferta formativa.

Finalment, la Comunitat Valenciana i les sis autonomies implicades acorden col·laborar activament en la promoció i difusió de les competències digitals i a participar en grups de treball per a l’intercanvi de bones pràctiques, presentacions i altres esdeveniments o accions publicitàries que es desenvolupen.

Fecha: 29/04/2024